Folketing
2006-01-25

De sidste svar til hr. Bent Bøgsted gør det jo endnu mere uklart, hvad det er, statsministeren egentlig mener. Jeg forstod på statsministeren, at de psykisk syge unge, som ikke er i stand til at arbejde, og som derfor utilsigtet bliver ramt af nedskæringerne i kontanthjælpen og af kontanthjælpsloftet, øjensynlig nu skal indgå i overvejelserne hos socialministeren. Jeg kunne godt tænke mig at høre, om det er det, statsministeren mener, fordi for lidt siden var kontanthjælpsloftet fuldstændig urørligt. Derfor vil jeg spørge: Er det sådan, at statsministeren og socialministeren rent faktisk vil kigge på, at de, som på grund af en psykisk sygdom ikke er i stand til at arbejde, på en eller anden måde kan friholdes fra konsekvenserne af kontanthjælpsloftet? Er det sådan, det sidste svar til hr. Bent Bøgsted skal forstås?